CELEX: 62019CN0161
Language: mt
Date: 2019-02-22 00:00:00
Title: Kawża C-161/19: Rikors ippreżentat fit-22 ta’ Frar 2019 — Il-Kummissjoni Ewropea vs Ir-Repubblika tal-Awstrija

29.4.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 148/30
            
         
      Rikors ippreżentat fit-22 ta’ Frar 2019 — Il-Kummissjoni Ewropea vs Ir-Repubblika tal-Awstrija
      (Kawża C-161/19)
      (2019/C 148/28)
      Lingwa tal-kawża: il-Ġermaniż
      
         Partijiet
      
      
         Rikorrenti: Il-Kummissjoni Ewropea (rappreżentanti: C. Hermes u M. Noll-Ehlers, aġenti)
      
         Konvenuta: Ir-Repubblika tal-Awstrija
      
         Talbiet
      
      Ir-rikorrenti titlob li l-Qorti tal-Ġustizzja jogħġobha:
      
                  —
               
               
                  tikkonstata li, billi awtorizzat il-kaċċa fir-rebbiegħa tal-gallini fil-Land ta’ Niederösterreich (l-Awstrija t’Isfel), ir-Repubblika tal-Awstrija naqset milli twettaq l-obbligi tagħha taħt l-Artikolu 7(4) tad-Direttiva 2009/147/KE tal-Parlament Ewropew u tal-Kunsill tat-30 ta’ Novembru 2009 dwar il-konservazzjoni tal-għasafar selvaġġi (1);
               
            
                  —
               
               
                  tikkundanna lir-Repubblika tal-Awstrija għall-ispejjeż.
               
            
         Motivi u argumenti prinċipali
      
      Dan ir-rikors huwa ppreżentat kontra l-awtorizzazzjoni tal-kaċċa fir-rebbiegħa tal-gallini (scolopax rusticola) fin-Niederösterreich (l-Awstrija f’Isfel). Il-gallini maskili jistgħu jinqatlu mill-1 ta’ Marzu sal-15 ta’ April, matul it-titjira tat-tgħammir, u dan sa numru massimu ta’ teħid ta’ gallini li jitla’ sa 1410 (minn Frar 2017: 759).
      Mill-perspettiva tal-Kummissjoni, il-leġiżlazzjoni kontenzjuża tikser il-projbizzjoni tal-kaċċa fir-rebbiegħa prevista fl-Artikolu 7(4) tad-Direttiva 2009/147.
      Ir-Repubblika tal-Awstrija ssostni li l-leġiżlazzjoni hija koperta bl-eċċezzjoni prevista fl-Artikolu 9(1)(c) tad-Direttiva 2009/147. Din id-dispożizzjoni tippermetti lill-Istati Membri, jekk ma tkunx teżisti soluzzjoni sodisfaċenti oħra, li jidderogaw b’mod partikolari mill-Artikolu 7(4) tad-Direttiva sabiex jippermettu, taħt kundizzjonijiet ssorveljati b’mod strett u fuq bażi selettiva, il-qabda, iż-żamma jew l-użi oħra meqjusa ta’ ċerti għasafar f’numri żgħar. Konformement mal-ġurisprudenza stabbilita tal-Qorti tal-Ġustizzja, huma l-Istati Membri li għandhom jistabbilixxu li l-kundizzjonijiet meħtieġa għall-applikazzjoni ta’ din id-deroga huma ssodisfatti.
      Il-Kummissjoni hija tal-fehma li r-Repubblika tal-Awstrija la pprovat li ma teżistix soluzzjoni oħra sodisfaċenti fis-sens tas-sentenza introduttiva tal-Artikolu 9(1) u lanqas ma stabbilixxiet li n-numru massimu ta’ teħid awtorizzat jissodisfa l-kundizzjoni ta’ “numri żgħar” prevista fl-Artikolu 9(1)(c) tad-Direttiva. Il-kaċċa fil-ħarifa tidher li tikkostitwixxi alternattiva sodisfaċenti, peress li l-gallini huma preżenti wkoll fil-ħarifa f’kwantità kunsiderevoli fiż-żoni ta’ kaċċa tan-Niederösterreich (l-Awstrija t’Isfel). Ir-Repubblika tal-Awstrija ma pproduċietx prova konvinċenti insostenn tal-argument tagħha li l-kaċċa fir-rebbiegħa tippreżerva iktar il-popolazzjonijiet tal-gallini mill-kaċċa fil-ħarifa. Il-kalkolu ta’ “numri żgħar” huwa, minbarra dan, mhux korrett peress li l-awtoritajiet Awstrijaċi bbażaw ruħhom fuq il-popolazzjonijiet ta’ riferiment foloz.
      
         (1)  ĠU 2010, L 20, p. 7.